Diari Oficial de la Generalitat Valenciana


Sumari del DOGV 3468, del 07-04-1999 (1999/1991)

ACORD de 28 de gener de 1999, de la Comissió Territorial d'Urbanisme de València, referit a la modificació núm. 24, Dotació escolar, del Pla General d'Ordenació Urbana de Llíria.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   3468

Data del DOGV
:   07-04-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/1991


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 28 de gener de 1999, de la Comissió Territorial d'Urbanisme de València, referit a la modificació núm. 24, Dotació escolar, del Pla General d'Ordenació Urbana de Llíria. [1999/X1991]
  
Vist l'expedient remés per l'Ajuntament de Llíria referit a la modificació núm. 24, Dotació escolar, del Pla General d'Ordenació Urbana, s'informa el següent:
  
Antecedents de fet
  
Primer
  
El projecte es va sotmetre a informació pública mitjançant acord del Ple de l'Ajuntament, en la sessió del dia 5 de març de 1998. Després del pertinent període d'exposició pública, en el qual no es van presentar al·legacions, pel qual es considera aprovat provisionalment amb data 22 de maig de 1998. L'expedient complet té entrada en el Registre de la Comissió Territorial d'Urbanisme de València amb data 2 de juny de 1998.
  
Segon
  
L'objecte del projecte és treure de la reserva escolar (individualitzada amb el núm. 10 pel Pla General), situada als voltants del carrer de Juan Izquierdo, uns 890 metres quadrats aproximadament per a destinar-los a ús residencial, amb una edificabilitat lucrativa de quatre plantes més àtic, i mantenir la classificació del sòl com a urbà. Amb aquesta operació la citada reserva queda en uns 5.300 metres quadrats aproximadament.
  
La justificació de la proposta es troba en la innecessarietat dels mencionats terrenys per a la implantació efectiva de la reserva escolar, i l'ajuntament s'evita al mateix temps l'expropiació d'uns terrenys la valoració dels quals ja ha estat fixada pel jurat provincial d'expropiació, ja que s'ha arribat a un acord amb els propietaris per a la no continuació del procés.
  
Tercer
  
Llíria té un Pla General d'Ordenació Urbana aprovat definitivament per la Comissió Territorial Provincial d'Urbanisme, en la sessió del dia 25 de novembre de 1985, i s'han tramitat fins a la data gran nombre de modificacions, cosa que, unit a l'obsolet de l'instrument de planejament general vigent, han produït que la Comissió Territorial d'Urbanisme de València indicara a l'ajuntament la procedència de revisar el Pla General.
  
El sotssecretari d'Urbanisme i Ordenació Territorial, amb data 27 de maig de 1998, va emetre un informe en què es fa constar la necessitat de justificar el compliment del que disposa l'article 55, punts 3 i 7, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Quart
  
La Comissió Territorial d'Urbanisme de València, en la sessió del dia 29 de setembre de 1998, va adoptar l'acord de suspendre l'aprovació definitiva atesa la pervivència de les deficiències assenyalades en l'informe emés pel sotsscretari d'Urbanisme i Ordenació Territorial i citat en l'antecedent tercer.
  
Cinquè
  
Amb data 27 de novembre de 1998 té entrada, en el registre de la Comissió Territorial d'Urbanisme de València, documentació remesa per l'Ajuntament de Llíria, consistent en un projecte complet compost de memòria, annexos i plans d'informació i d'ordenació, aprovada pel ple municipal en sessió celebrada el 12 de novembre de 1998.
  
Sisè
  
La Comissió Informativa de la Comissió Territorial d'Urbanisme de València, en sessió celebrada el 20 de gener de 1999 va emetre un informe relatiu al projecte que ens ocupa, i va complir així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Setè
  
Amb data 27 de gener de 1999 té entrada, en el Registre de la Comissió Territorial d'Urbanisme de València, un informe favorable, de data 26 de gener de 1998, de la Conselleria de Cultura, Educació i Ciència, referit a la modificació que ens ocupa.
  
Fonaments de dret
  
Primer
  
La tramitació ha estat correcta, conforme al que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Segon
  
La documentació està completa, als efectes del compliment del que preceptua l'article 27 de la LRAU.
  
Tercer
  
Entrant en el fons de la qüestió, és necessari analitzar el compliment del que estableix l'article 55.3 de la Llei Reguladora de l'Activitat Urbanística. Respecte d'això l'ajuntament addueix dos tipus d'argumentacions. La primera és la relativa a la modificació núm. 12 del Pla General d'Ordenació Urbana, ja que en la mencionada actuació es va reduir l'aprofitament lucratiu de la zona on ara es pretén aquesta requalificació en uns 12.194 m2t aproximadament; reducció aquesta que absorbiria amb escreix l'increment que ara es produeix (4.181,96 m2t).
  
La segona línia argumental es basa en la creació d'una zona verda dins de la parcel·la destinada a ús escolar. Respecte d'aquesta solució es pot dir que no pot considerar-se que absorbesca els increments d'aprofitaments, ja que el que realment s'opera és un canvi de qualificació d'un sòl dotacional (es canvia escolar per zona verda), però no la creació d'un nou espai dotacional públic que és el que exigeix realment la Llei Reguladora de l'Activitat Urbanística. No obstant això, i a la vista del que diu el paràgraf anterior, es considera justificat el compliment del que estableix l'article 55.3 de la Llei Reguladora de l'Activitat Urbanística.
  
Quart
  
Pel que fa a la necessitat de l'informe de la Conselleria de Cultura, Educació i Ciència, exigit en l'article 55.7 de la Llei Reguladora de l'Activitat Urbanística, i vist el citat informe emés en sentit favorable, s'entén reparada la mencionada deficiència.
  
Cinquè
  
La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a emetre dictamen resolutori sobre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa l'article 39, per remissió de l'article 55.1, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels òrgans urbanístics de la Generalitat Valenciana i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
A la vista del que antecedeix, la Comissió Territorial d'Urbanisme, en la sessió del dia 28 de gener de 1999, acorda:
  
Aprovar definitivament la modificació núm. 24 "Dotació escolar" del Pla General d'Ordenació Urbana de Llíria, atesa la falta de l'informe preceptiu de la Conselleria de Cultura, Educació i Ciència.
  
L'Ajuntament de Llíria haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no posa fi a la via administrativa, es podrà interposar recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.
  
Tot això, sense perjudici que puga exercir qualsevol altre recurs que estime oportú.